OBH 2723/2000.
Az állampolgári jogok országgyűlési biztosának jelentése
Előadó: Tomolák Katalin

Az Alkotmány 2. § (1) bekezdésében deklarált jogbiztonságból levezethető        tisztességes eljáráshoz való joggal összefüggésben visszásságot okoz, ha a közigazgatási szerv eljárása során az elintézési határidőt jelentősen túllépve hozza meg érdemi döntését.
	Panaszos az Országgyűlési Biztos Hivatalához intézett beadványában sérelmezi, hogy unokájával való kapcsolattartás szabályozása ügyében előadott kérelemére a hatóság hozzáállása, eljárásának elhúzódása miatt nem születik döntés.
	A rendelkezésemre álló iratokból megállapítottam, hogy a panaszos 2000. február 4-én kelt jegyzőkönyvi nyilatkozatában kérte a gyámhivataltól unokájával történő kapcsolattartásának szabályozását. A hatóság első lépésként február 14-én meghallgatta a szülőket, akik a nagyszülői kapcsolattartástól teljesen elzárkóztak. Emiatt március 9-én szakértő kirendelésére került sor. A  gyámhivatali ügyintéző a kirendelt szakértőt három alkalommal sürgette a szakvélemény mielőbbi elkészítése érdekében. A 2000. július 3-án iktatott szakértői véleményt követően a gyámhivatal 17-402/2/2000 számú, 2000.július 7-én kelt határozatával szabályozta a nagyszülői kapcsolattartást.
A gyámhivatali eljárás elhúzódásának tulajdonképpeni oka a szakértői vélemény késedelmes elkészítése volt. A hatóság akkor járt volna el helyesen, ha az államigazgatási eljárás általános szabályairól szóló 1957.évi IV. törvény 15. § (3) bekezdése értelmében az elintézési határidőt 30 nappal meghosszabbítja, melyről értesíti az ügyfeleket, továbbá  ugyanezen törvény 37. §-a értelmében az eljárást a szakértői vélemény megérkeztéig felfüggeszti. A felfüggesztés tartama az elintézési határidőbe nem számít bele és a határozat ellen fellebbezésnek van helye.
Ha a gyámhivatal a fent említett előírások szerint jár el, nem lépi túl az elintézési határidőt, továbbá az érintettek folyamatosan értesülnek ügyük állásáról.
	Fentiek alapján megállapítottam, hogy a közigazgatási szerv eljárása az Alkotmány 2. § (1) bekezdésében deklarált jogállamiság elvéből eredő tisztességes eljáráshoz való joggal összefüggésben visszásságot okozott.
	Ajánlást azért nem teszek, mert a hatóság döntése végül is maximálisan megfelelt a gyermek érdekeinek. Felhívom azonban a hivatal vezetőjének figyelmét, hogy gondoskodjék a határidők fokozottabb betartatásáról.

Budapest, 2000. szeptember 6.

Gönczöl Katalin